Per Clausen (EL), 2011-03-23:
Hvis jeg nu skal sige det på jysk, var det ikke helt det, jeg sagde.
Det er det, der er politikkens indhold.
Så er det rigtigt nok, at et land, som forsøger at føre den politik, har en vis frihed til, hvilke redskaber man vil bruge, og det danske LO – i modsætning til det svenske LO og i modsætning til det europæiske LO – mener altså at kunne levere reallønsnedgang i fremtiden helt frivilligt.
Det er jeg ikke sikker på at deres medlemmer er enige med dem i.
Jeg må indrømme, at det efter finansministerens redegørelse her i dag stadig er helt uklart for mig, om den europagt, vi skal tilslutte os, er en europagt, som vil give store forbedrede muligheder for at koordinere den økonomiske politik i EU-landene, sådan at den bliver harmoniseret og ensartet, eller den ingen konsekvenser får for de enkelte landes mulighed for selv at bestemme, hvilken politik de skal føre.
For det er lidt svært for mig at forstå, at begge dele kan være rigtigt.
Nu forstår jeg godt finansministerens tilgang til det her, for ikke alene reducerer europagten jo Danmarks politiske råderum, det råderum, hvori vi kan føre en selvstændig økonomisk politik, men europagten refererer jo også ensidigt til den borgerlige kriseløsningspolitik, som det flertal, der består af Venstre, Konservative, Dansk Folkeparti og Liberal Alliance, har stået for i det danske Folketing.
Så selvfølgelig kan man sige, at europagten på ingen måde vil lægge nogen som helst begrænsninger ned over den nuværende finansministers muligheder for at føre præcis den politik, han ønsker, for der er sammenfald.
Så det er jo ikke overraskende, at finansministeren derfor er positiv.
Så kan man sige: Jamen finansministeren siger jo, at man selv kan bestemme, hvilke redskaber man skal tage i anvendelse.
Som statsministeren måtte bekræfte tidligere i dag i Folketingets Europaudvalg, er det sådan, at hvis vi ser på, hvilke politiske tiltag der skal rettes særlig opmærksomhed mod eller meget stor opmærksomhed mod i europagten, så er det alt sammen tiltag, der findes i regeringens kriseløsningspakke, nedskæringspakke, forringelsespakke.
Det er alt sammen nogle redskaber, der findes der, og man vil lede længe og forgæves, hvis man ønsker i det, der skal være særlig opmærksomhed på eller meget stor opmærksomhed på, at finde nogle af de forslag, som f.eks. Socialdemokraterne og SF'erne er kommet med.
Jeg kunne ikke drømme om at inddrage Enhedslistens forslag her, vi holder os til Socialdemokraternes og SF'ernes, og selv ikke de forslag fra Socialdemokraternes og SF'ernes side, som vi synes er rigtig dårlige, har fundet nåde til at komme med her.
Så er det nok mit synspunkt, at det kræver meget stor fantasifuldhed og meget stort mod at sige, at det ingen – ingen – konsekvenser får, når en kommende ny regering skal forsøge at vende den økonomiske skude i Danmark, skabe udvikling i vores samfund og skabe beskæftigelse i stedet for besparelser, forringelser og nedskæringer, og at tro, at man kan komme ned i EU, og så vil det hele glide nemt igennem.
Det andet, jeg vil fremhæve, er, at der jo har været lagt megen vægt på, at en egentlig budgetlovgivning, der begrænser den offentlige sektors omkostninger flere år ud i fremtiden, forpligter vi os ikke juridisk til, hvis vi går med i europagten.
Nej, og det lyder jo vældig betryggende, hvis det ikke var, fordi man samtidig siger, at man ikke forpligter sig til noget juridisk, hvis man går med i europagten.
Men det står jo klart i europagten, at hvis man er med i den, skal man have sådan en lovgivning, og den skal man altså have, uanset – uanset – om det er den ene eller den anden regering, man har.
Det tilslutter man sig fra det øjeblik, man tilslutter sig europagten.
Jeg synes, det er rigtig godt, at man kan få at vide, at vi skal have en folkeafstemning om euroen, før forbeholdet bliver ophævet.
Det ærgerlige er bare, at man ophæver enhver politisk substans i forbeholdet, inden vi får den afstemning, og det synes jeg er et hårdt angreb på sådan de demokratiske processer i EU-spørgsmål.
Jeg har naturligvis også et forslag til vedtagelse, som jeg vil slutte af med at læse op, det kan jeg næsten nå inden for taletiden.
Det lyder sådan her:
Forslag til vedtagelse »Europagten indskrænker markant Danmarks mulighed for at føre en selvstændig økonomisk politik og peger ensidigt på nedskæringer i den offentlige velfærd, forringede dagpenge, reallønsnedgang og fornyede angreb på efterlønnen som løsning på krisen.
Derfor opfordrer Folketinget regeringen til at opgive Danmarks tilslutning til europagten eller sende denne til folkeafstemning.«